钦定古今图书集成/理学汇编/学行典/第136卷 > 易经 > 《观卦》
## 钦定古今图书集成/理学汇编/学行典/第136卷 > 易经 > 《观卦》

《六三》：“观我生，进退。”

〈本义〉“我生”，我之所行也。六三居下之上，可进可退，故不观九五，而独观己所行之通塞以为进退。占者宜自审也。〈大全〉朱子曰：六三之观我生，进退者，事君则观其言听计从，治民则观其政教可行，膏泽可下，可以见自家所施之当否而为进退。　诚斋杨氏曰：“六三察己以从人，似漆雕开。”

《象》曰：“观我生，进退”，未失道也。

〈程传〉观己之生而进退以顺乎宜，故未至于失道也。

六四，观国之光，利用宾于王。

〈本义〉六四最近于五，故有此象。其占为利于朝觐仕进也。

《象》曰：“观国之光”，尚宾也。

〈程传〉《尚》，谓尚志，其志意愿慕宾于王朝也。